Storm bars by Otji-skool los - Misdaad - Republikein
Friday, November 16th, 11:52:57
Storm bars by Otji-skool los
Minister gelas ondersoek
05 September 2018 | Misdaad
Die minister van onderwys, kuns en kultuur, me. Katrina Hanse-Himarwa, het gister gesê skole wat steeds lyfstraf toedien, is besig met “nonsens”.
Dít kom nadat die bom gebars het oor Otjiwarongo Christenskool wat leerlinge glo slaan en na bewering selfs met naalde steek.
Hanse-Himarwa het by navraag gesê: “Dit is nonsens.”
Álle Namibiese skole, insluitend private skole, is onderhewig aan die land se Grondwet, wat lyfstraf verbied, het die minister gewaarsku.
'n Onderwyseres is na bewering onlangs deur die skooleienaars, past. Norman en me. Karen Marais, in die pad gesteek nadat sy dié ongerymdhede aangemeld het.
Me. Anna Lowry, 'n Nieu-Seelander, het haar tot die onderwysowerhede in die Otjozondjupastreek gewend nadat die omstandighede by die skool glo vir haar onhoudbaar geword het.
Me. Karen Marais het gister gesê: “O, genade! Niks daarvan is waar nie. Dis 'n lang storie.”
Volgens haar het Lowry tydens haar (Lowry se) proeftydperk stokkies gedraai. Sy is gevolglik ontslaan.
“Dis 'n baie, baie diep saak.”
Volgens Marais het die onderwysministerie reeds sy ondersoek afgehandel.
“O, nee, daai goedjies is uitgesorteer,” het sy gesê.
Op 'n vraag oor of die skool wél lyfstraf toepas, het Marais gesê: “Dít gaan ek nie vir jou antwoord nie.”
Volgens haar is die beweringe oor die naalde onwaar. “O, nee, dis nie waar nie. As jy enigiets van dié goed publiseer, is daar moeilikheid.”
Republikein het gister op voorwaarde van anonimiteit met 'n ouer gepraat, wie se dogter verlede jaar glo só met 'n stok geslaan is dat haar boude potblou was.
“As dit blou was, is dit nogal erg,” sê dié ouer.
Die ouer sê past. Marais het na bewering die lyfstraf toegedien.
“Hy het die slaanwerk gedoen, ja. Hy sê blykbaar die Bybel gee vir hom die magtiging om die kinders te bliksem.”
Volgens die ouer het die skool beweer hul dogter het nie haar tuiswerk gedoen nie. “Sy het nie eers geweet waarvoor sy gewiks is nie. Vir 'n meisiekind is dit eintlik baie erger as vir 'n seunskind.”
Die ouer sê die skool het voorts beweer hulle het toestemming gegee dat hul kind geslaan word. Hulle betwis dié bewering.
Hul seun het ook destyds onder lyfstraf by dié skool deurgeloop, sê die ouer.
“Ek hoor die ding (die bewering oor naalde). Dit is lelik. Eintlik is dit 'n goeie skool, maar met hierdie slanery en naaldestekery begin dit nou handuit ruk en dis baie jammer. Hulle moet baie versigtig wees, want die ministerie kan die skool sluit.”
Die ouers en die skool het na wat verneem word ooreengekom dat hulle voortaan geraadpleeg sou word oor hul dogter se dissipline. Hulle moes onlangs verklarings by die onderwysministerie aflê.
Die pastoor het gister aan Republikein gesê: “Man, weet jy, ek wil nie nou oor dié goed praat nie. Die ministerie het die saak ondersoek en ons wag op hul verslag.”
Hy verstaan nie waaroor Lowry se vete teen die skool handel nie, sê past. Marais. Haar kinders was ook leerlinge aan die skool.
“Wat húlle kinders betref, het ons glad nie aan hulle geraak nie. Ons verstaan nie hoekom hulle in dié land wil bly nie. Sy sê ons het haar onregverdig laat gaan, maar sy het uit haar eie geloop.”
Hy het benadruk die skool word ingevolge Christelike beginsels bestuur. “Álles wat ons doen, is volgens die Bybel se beginsels.”
Hanse-Himarwa het onderneem om teen môre omvattende terugvoering oor die aangeleentheid te gee.
Mnr. Sisa Namandje, Lowry se prokureur, het laat gistermiddag bevestig hy is geraadpleeg en besluit tans oor die weg vorentoe.